ลูกค้าธนชาตแห่เปิดบัญชีอาเซียน
ธนชาต เผยนักลงทุนสนใจลงทุนหุ้นอาเซียน แห่เปิดบัญชีซื้อขาย
29 ต.ค. 2555

ธนชาต เผยนักลงทุนสนใจลงทุนหุ้นอาเซียน แห่เปิดบัญชีซื้อขาย 
น.ส.ศิริพร ผลโพธิ์ ผู้ช่วยผู้อำนวยการ ฝ่ายการลงทุนหลักทรัพย์ต่างประเทศและซื้อขายตราสารหนี้ บริษัทหลักทรัพย์ (บล.) ธนชาต เปิดเผยว่า ขณะนี้นักลงทุนแสดงความสนใจขอเปิดบัญชีซื้อขายหุ้นในตลาดอาเซียนตามโครงการอาเซียนลิงก์เกจมากขึ้นอย่างชัดเจน 
ก่อนที่ตลาดหลักทรัพย์แห่งประเทศไทยจะเชื่อมระบบการซื้อขายหุ้นกับตลาดหุ้นสิงคโปร์และมาเลเซีย มีนักลงทุนโทรศัพท์ติดต่อสอบถามข้อมูลสัปดาห์ละ 7-10 ราย แต่ในปัจจุบันมีการติดต่อเข้ามามากขึ้นถึงวันละ 5-7 ราย และขอเปิดบัญชีซื้อขายหุ้นอาเซียนมากขึ้น แม้จะมีนักลงทุนอีกส่วนหนึ่งรีรอ ยังไม่พร้อมเปิดบัญชีและขอทดลองซื้อขายผ่านระบบธนาคารธนชาตก็ตาม 
อย่างไรก็ตาม ขณะนี้ลูกค้าที่เปิดบัญชีซื้อขายหุ้นอาเซียนลิงก์เกจยังไม่มีการซื้อขายหุ้นแต่อย่างใด เนื่องจากยังอยู่ในขั้นตอนการขออนุญาตจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และธนาคารแห่งประเทศไทย (ธปท.) ซึ่งใช้เวลาในการพิจารณาประมาณ 2-4 สัปดาห์
ขณะเดียวกัน ลูกค้าของบริษัทที่เปิดบัญชีซื้อขายหุ้นต่างประเทศก่อนหน้าโครงการอาเซียนลิงก์เกจเกิดขึ้น ก็มีการซื้อขายหุ้นต่างประเทศแล้วหลังจากธนาคารธนชาตทำระบบซื้อขายออนไลน์เสร็จเรียบร้อยเมื่อประมาณกลางปีนี้ ซึ่งคาดว่าจะมีลูกค้าจากประเทศเพื่อนบ้านมาขอเปิดบัญชีซื้อขายหุ้นต่างประเทศกับธนาคารธนชาตมากขึ้นเมื่อเปิดประชาคมเศรษฐกิจอาเซียน (เออีซี) แล้ว
ปัจจุบัน ลูกค้าธนาคารธนชาตมีการซื้อขายตั้งแต่ 15 ล้านบาท และ 2550 ล้านบาท ซึ่งลูกค้ารายใหญ่มีความรู้เรื่องการลงทุนในหลักทรัพย์ต่างประเทศเป็นอย่างดี โดยบางคนที่ยังไม่ได้ซื้อขายหุ้นก็ให้นำเงินไปพักไว้ในตราสารการเงิน เช่น ซื้อหุ้นกู้ธนาคารกรุงเทพในสหรัฐอเมริกาให้คูปองสูงถึง 9.025% และเมื่อคณะกรรมการนโยบายการเงิน (กนง.) มีมติลดดอกเบี้ยนโยบายลง 0.25% เหลือ 2.75% เมื่อวันที่ 17 ต.ค.ที่ผ่านมา ผลตอบแทนก็ลดลงเหลือ 7% 
“การลงทุนในหุ้นต่างประเทศให้ผลตอบแทนดี แต่ก็ต้องศึกษาและติดตามข้อมูล สามารถใช้การวิเคราะห์ทางเทคนิคในการจับจังหวะซื้อขายหุ้นได้ดี แต่นักลงทุนควรทำกำไรออกไปบ้าง ลูกค้าบางคนมีกำไรแล้วไม่ขายตอนนี้กลับมาขาดทุนเยอะ” น.ส.ศิริพร กล่าว